Súradnice: 42°51′45″S 24°46′50″V﻿ / ﻿42,86250°S 24,78056°V﻿ / 42.86250; 24.78056

**Trojanský monastier Zosnutia Bohorodičky** (bulh. Троянският манастир „Успение Богородично" – *Trojanskijat manastir "Uspenie Bogorodično"*) je fungujúci mužský pravoslávny kláštor nachádzajúci sa na brehu rieky Černi Osăm pri dedine Orešak zhruba 10 km od okresného mesta Trojan v Lovečskej oblasti v severnom Bulharsku. 

Je jedným zo 100 objektov nachádzajúcich sa v zozname *100 národných turistických objektov Bulharska* a má štatút kultúrnej pamiatky. V kláštore je možné sa ubytovať. Trojanský monastier je jedným z troch v Bulharsku (ďalšími sú Rilský monastier a Bačkovský monastier), ktoré nepodliehajú žiadnej z eparchií, ale sú stauropigiálne (podliehajúce priamo patriarchovi).

História
--------

O dávnej histórii monastiera neexistuje veľa informácií a nie je dokázané, či monastier existoval už v období stredoveku. Väčšina odborníkov sa prikláňa k názoru, že bol postavený začiatkom 17. storočia. Hovorí sa, že bol založený neznámym mníchom, ktorý prišiel z mníšskej republiky Athos a na brehu rieky Černi Osăm postavil malý drevený chrám Narodenia Bohorodičky.

V strede 18. storočia igumen Christofor urobil prvú prestavbu, ktorá sa týkala chrámu aj budov okolo a niekedy v druhej polovici 18. storočia igumen Pachomij postavil na mieste starého chrámu nový, ktorý bol následne rozšírený v roku 1812. História kláštora v období medzi 17. a 19. storočím je neustály kolobeh pogromov a lúpeží, ktorých sa dopúšťali osmanskí okupanti. Monastier prežil len vďaka húževnatosti a odhodlaniu tamojších mníchov, ako aj vďaka podpore po slobode túžiacich bulharských obyvateľov okolitých horských dedín a kolíb. Keďže sa mnísi chceli vyhnúť neustálemu okrádaniu zo strany lovečských gréckych biskupov, ktorí mali kláštor v správe, veľakrát sa pokúšali dosiahnuť nezávislosť od miestnych biskupov. To sa im podarilo v roku 1830, kedy ich podporil konštantínopolský patriarcha a monastier sa stal stauropigiálnym.

Po dobu celej svojej existencie bol kláštor lokálnym strediskom osvety a gramotnosti. Dochovali sa rukopisy miestnych mníchov z 18. a 19. storočia a už v polovici 18. storočia tu fungovala kláštorná škola. V roku 1835 bol postavený nový kláštorný chrám a boli aj rozšírené ubikačné budovy a postupné rozširovanie kláštora až do dnešného vzhľadu pokračovalo až do konca 19. storočia. Ako v mnohých iných bulharských monastieroch, aj tu nachádzali v období bulharského národného obrodenia útočisko a úkryt národní buditelia, medzi nimi aj bulharský národný hrdina a revolucionár Vasil Levski.

Areál a charakteristika kláštora
--------------------------------

Monastiersky komplex pozostáva z troch dvorov: severný je administratívny, stredný je hosťovský a južný v ktorom stojí aj budova chrámu je takzvaný modlitebný. Ubikačné budovy sú dvoj, alebo trojposchodové a boli (v súčasnej podobe) vystavané v rokoch 1835 – 1855 v bulharskom obrodeneckom štýle.

Najvýznamnejšou budovou komplexu je chrám Zosnutia Bohorodičky postavený v roku 1835 pod vedením majstra Konstantina z Peštery. Je to jednoloďová budova rozdelená vnútri na dve časti a jej najdlhšie steny sú postavené v ose od východu na západ. Vo východnej časti chrámu sa nachádza kupola a nartex (chrámová predsieň) sa tiahne popri celej západnej a polovici severnej steny. Stenopisy sú dielom významného majstra Zachariho Zografa a boli vyhotovené v rokoch 1847 – 1849. V budove chrámu je uchovaná aj najvzácnejšia pamätihodnosť kláštora – ikona presvätej Bohorodičky zo 17. storočia, ktorá je považovaná za zázračnú a údajne sa nachádza v kláštore už od jeho založenia.

Druhou významnou architektonickou stavbou v areáli kláštora je päťposchodová veža, v ktorej sa okrem zvonice nachádza aj kaplnka svätých Cyrila a Metoda na druhom poschodí a sklad potravín na prízemí. Veža bola postavená v roku 1866 pod vedením majstra Ivana z dediny Mlečevo. V roku 1898 boli vrchné poschodia veže poškodené a zbúrané. Reštaurovaná do pôvodného vzhľadu bola budova až v roku 1987.

Galéria
-------

* Nartex chrámu a veža zvonice v pozadíNartex chrámu a veža zvonice v pozadí
* Chrám Zosnutia BohorodičkyChrám Zosnutia Bohorodičky
* Pohľad do južného (modlitebného) dvoraPohľad do južného (modlitebného) dvora
* Vchod do kláštorného komplexuVchod do kláštorného komplexu
* Stredný (hosťovský) dvorStredný (hosťovský) dvor
* Staršia zvonica na južnom dvoreStaršia zvonica na južnom dvore
* Severný (administratívny) dvorSeverný (administratívny) dvor
* Ubikačné budovy od chrámového nartexuUbikačné budovy od chrámového nartexu
* Chrámový nartex a veža zvoniceChrámový nartex a veža zvonice
* Vrchná časť veže zvoniceVrchná časť veže zvonice
* Chrám Zosnutia BohorodičkyChrám Zosnutia Bohorodičky
* Pohľad na areál kláštora zvonkuPohľad na areál kláštora zvonku

Referencie
----------

1. 1 2   *Троянски манастир "Успение Богородично"* [online]. bulgariamonasteries.com, [cit. 2022-08-03]. Dostupné online. (po bulharsky)
2. 1 2   *История на Троянският ставропигиален манастир „Успение Богородично"* [online]. troyanmonastery.com, [cit. 2022-08-03]. Dostupné online. (po bulharsky)
3. ↑   *Троянски ставропигиален манастир "Успение Богородично" Троянский монастырь "Успение Богородицы", Болгария The Troyan Monastery "Dormition of the Theotokos", Bulgaria* [online]. pravoslavieto.com, [cit. 2022-08-03]. Dostupné online. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Trojanský monastier**

Externé odkazy
--------------

* Oficiálne stránky (po bulharsky)